ทิสโก้ออกกองไชน่าลิ้งค์4หากำไรหุ้นจีน
บลจ.ทิสโก้ ส่งกองทุนไชน่า ลิ้งค์ 4 ชูความเสี่ยงต่ำ ได้เงินต้นคืนเต็มจำนวน พร้อมลุ้นรับผลตอบแทนจากดัชนีฮั่งเส็งโอกาสวิ่งฉลุย
1 ส.ค. 2554

บลจ.ทิสโก้ ส่งกองทุนไชน่า ลิ้งค์ 4 ชูความเสี่ยงต่ำ ได้เงินต้นคืนเต็มจำนวน พร้อมลุ้นรับผลตอบแทนจากดัชนีฮั่งเส็งโอกาสวิ่งฉลุย
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้  เปิดเผยว่า บริษัทเปิดขายกองทุนเปิด ทิสโก้ ไชน่า ลิ้งค์ ฟันด์ 4  ซึ่งเป็นกองทุนรวมผสมมีนโยบายลงทุนในตราสารหนี้คุณภาพดีทั้งในและต่างประเทศ ที่จะจ่ายคืนเงินต้นเมื่อครบกำหนดอายุโครงการและเงินอีกส่วนจะลงทุนในสัญญาออปชั่นอิงดัชนี Hang Seng China Enterprise  (HSCEI) ซึ่งเป็นดัชนีหุ้นบริษัทชั้นนำในประเทศจีนซึ่งจดทะเบียนในตลาดหลักทรัพย์ฮ่องกง
"การลงทุนจะแบ่งเป็น 2 ส่วน ส่วนแรกลงทุนในตราสารหนี้ที่มีความมั่นคงสูงไม่น้อยกว่า 80% โดยมีเป้าหมายเพื่อให้เงินส่วนนี้เติบโตเป็น 100% ของมูลค่าทรัพย์สินสุทธิของกองทุน จึงไม่ต้องกังวลกับเงินต้นเลยและส่วนที่ 2 คือออปชั่นที่อิงกับดัชนี HSCEI ซึ่งจะได้รับผลตอบแทนต่อเมื่อมีผลตอบแทนเป็นบวกเท่านั้น โอกาสที่จะขาดทุนเงินต้นแทบไม่มี จึงเหมาะสำหรับผู้ลงทุนที่รับความเสี่ยงจากการลงทุนได้น้อยถึงปานกลาง" 
นายสาห์รัช ชัฎสุวรรณ  ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บลจ.ทิสโก้  กล่าวว่า  ภาพรวมของเศรษฐกิจจีนยังโดดเด่นที่สุดในโลก คาดว่าเศรษฐกิจจีนจะเติบโตเฉลี่ย 9.0-9.5%  ปัญหาเงินเฟ้อคาดว่าจะควบคุมได้ในครึ่งหลังของปีนี้ขณะที่ฐานะการคลังยังแข็งแกร่งไม่มีปัญหาหนี้สาธารณะเหมือนในฝั่งยุโรป
“ตลาดหุ้นของจีนน่าสนใจมากที่สุดเป็นอันดับหนึ่ง นอกจากเศรษฐกิจที่แข็งแกร่งแล้วดัชนีหุ้น HSCEI ยังอยู่ในระดับต่ำซื้อขายในระดับพี/อี 8-9 เท่า  เมื่อเทียบกับอดีตที่ 14 เท่า หากปัญหาต่างๆ ผ่อนคลาย หุ้นจีนมีโอกาสปรับตัวขึ้น”นายธีรนาถ กล่าว
กองทุนเปิด ทิสโก้ ไชน่า ลิ้งค์ ฟันด์ 4 มูลค่าโครงการ 1,000 ล้านบาท อายุโครงการประมาณ 1 ปี 6 เดือน มูลค่าซื้อขั้นต่ำ 20,000 บาท เสนอขายครั้งเดียวระหว่างวันที่ 1-8 ส.ค.2554